
Generalforsamling d. 02 april 2019
Kl. 18.00 i Alsted Forsamlingshus
	Antal stemmeberettigede: 36

1. Valg af dirigent
· Bestyrelsen foreslog Hans H. Jensen og han blev valgt. Han tilkendegav at der var lovligt indkaldt.
 
2. Bestyrelsens beretning v. Torben Cordtz.
   
Beretningen er i 4 dele:

1) Bestyrelsesarbejdet
2) Afholdte arrangementer
3) Foreningens og Husets tilstand
4) Fremtidige udfordringer og muligheder

Bestyrelsesarbejdet.

Bestyrelsen har afholdt mindst 8 møder. Desuden har bestyrelsen ofte hurtige korrespondancer via email. Det fremmer ekspeditionen af enkeltsager.

Bestyrelsen konstituerede sig således :

Torben Cordtz formand
Erik Jensen næstformand
Bente Larsen kasserer
Poul Kristensen sekretær/protokolfører
Merete Jensen madholdet
Dorte Hansen Kommunikation

Suppleanter:
Thomas Nielsen
Ib Nielsen
Lisbeth Iversen

I lighed med tidligere, har suppleanterne deltaget i bestyrelsesarbejdet. Lisbeth har blandt andet biståetmed sin ekspertise ved fund-raising, og vi trækker ofte på Ib’s store viden om huset og teknikken.
Thomas har, som i ved, fortsat sin værdifulde indsats med spændende arrangementer, og store erfaring når det gælder professionelle køkkener og deres indretning.

Det har ikke været nødvendigt at holde afstemninger i Bestyrelsen.

Vi forsøger stadig, at fastholde en ”flad” organisationsstruktur med delegerede aktivitetsområder:

Ved Generalforsamlingen den 5.april 2018 præsenterede vi en ny mere overskuelig måde at opstille regnskabet på. I 2018 har vi haft fokus på at skifte til et outsourcet regnskabssystem, som ligger et sted ude på nettet, så vi ikke kan miste vores data. Selve overgangen til det nye system skete den 1/1 2019. I 2018 har vores “gamle” kasserer, Maria Brandt fortsat stået for regnskabet sammen Bente Larsen, der på den måde har fået indsigt og mulighed for at forberede overgangen. Det har været en, synes jeg, optimal situation for Foreningen.

I forrige bestyrelsesperiode fik vi foretaget en grundig gennemgang af husets generelle stand. Som forventet er der en del udfordringer på den mellemlange og lange bane. Der er problemer med visse dele af fundamentet og isoleringen er mangelfuld sine steder. Vi har løbende drøftelser af den overordnede strategi for Husets fysiske udvikling, og der er i Bestyrelsen enighed om, at vi holder fokus på moderniseringen af køkkenet i det kommende års tid. Derefter bliver det gulvet og det der måtte ligge nedenunder. Der er dog enighed om, at mindre projekter kan nyde fremme, hvis lejligheden eller behovet viser sig.

I årets løb har vi investeret i en ny opvaskemaskine. Dermed troede vi den hellige grav var vel forvaret, for vi anstrengte os for at finde den rigtige maskine til den rigtige pris. Men så velforvaret var den hellige grav desværre ikke. Fra starten af har maskinen voldt problemer. Leverandøren har bekostet udskiftning af de ædlere dele, det hjalp kortvarigt, men nu er den gal igen. Opvaskemaskinen er sammen med komfuret hjertet(nyrerne) ved de store arrangementer, og lykkes det ikke snart, at få den til at arbejde stabilt, må den tilbage, hvor den kom fra.

I år gav vores fondsansøgninger pote. Sorø Låne og Sparekasses Fond donerede lige før årsskiftet 30.000 kroner til et nyt komfur. Det lunede. Ude i køkkenet står et solidt komfur med 6 plader , diverse ovne mm. Vi lagde selv ca. 10.000 kr til. Vi har fået det som vi ville have det.

Arbejdet med at omstrukturere køkkenet fortsætter, målet er et køkken, der opfylder moderne krav til effektivitet og hygiejne.

Når talen falder på hygiejne, vil jeg lige slå et slag for en anden (lille) nyanskaffelse. Der er nu automat med håndsprit i nærheden af vores buffet.


Vedrørende arrangementer.

Vedrørende vores egne arrangementer her i huset, vil jeg ikke remse dem om. I har jo selv været med, for den gode opbakning fortsætter.

Heller ikke i 2018 blev der holdt Grill-fest. Bestyrelsen vurderede fortsat, at arbejde og risiko ved arrangementet var for stort. I stedet arrangerede vi igen et gammeldags høstbal med levende musik. I år var arrangementet en succes, i modsætning til høsten. Takket være et tilskud fra Egholtefondet løb dette traditionelle arrangement rundt, trods ekstra udgifter til levende musik.

Det gode gamle julebal for vores kære unger, er også kommet for at blive. Var gentagelsen i 2018 var deltagelsen helt i top. En særlig glæde ved det arrangement er, at det faktisk ikke er udsprunget af bestyrelsen, men fra Gitte Aamand, der mente, at vi havde nok at se til, så andre måtte træde til. Jeg fremhæver dette, fordi det som model er relevant for vores drøftelser senere i aften.

Påpeges skal det, at vores fælles arrangementer nu bidrager med til husets drift på niveau med udlejningerne.

På generalforsamlingen i 2018 drøftede vi risikoen ved udlejninger og hærværk, og det blev foreslået, at vi skulle gemme legimitation på lejer. Det har vi indført og det afspejles i vores persondatapolitik, som fremgår af vores hjemmeside.

Vores hjemmeside er vel besøgt, og det er vores side på Facebook også. Det seneste er at vi nu bruger et mindre beløb på at booste vores opslag på Facebook, så vi når endnu flere i vores nærområde.

Vedrørende Foreningens tilstand

Foreningen Alsted Forsamlingshus lever og har det godt.

Som i kan se senere kan vi aflevere et pænt regnskab. Der er medlemsfremgang. Kommunen er blevet obs. på, at vi er en almennyttig forening, det skulle gerne lukke op for økonomiske tilskud. Der har været en vis udskiftning i bestyrelsen, men der er interesse for arbejde i foreningen, og som nævnt tidligere er der stor hjælp at hente fra frivillige i og uden for bestyrelsens kreds. Nye kommer til, såmænd også nye sponsorater.

Udfordringer:

Jeg vil tillade mig at gentage hvad jeg sagde på sidste års generalforsamling:

Når det så er sagt, vil jeg som formand, gerne komme med en velment advarsel.

Det vil ikke fortsætte sådan. Der vil komme en ny nedtur, hvis vi ikke løbende fornyr os og tager bestik af de nye muligheder og behov.
Forsamlingshusene opstod fordi der i lokalsamfundet var behov for et fælles samlingspunkt af social og kulturel karakter. Derfor den store sal med en scene, hvor man kunne se turneteatrene fra København eller selv spille dilettant, og høre foredragsholdere som Knud Rasmussen fortælle om fare fulde ekspeditioner til fjerne egene. Her var også rummet til de politiske møder, når de radikale husmænd og
konservative storbønder gik i konfrontation. Og på hverdagene blev salen brugt til gymnastik for børn og voksne. Datidens fitnessguru kaldte sig Kaptajn Jespersen – BS Christiansen forgænger. Man byggede ikke et forsamlingshus fordi der manglede et selskabslokale. Man havde jo laderne til ballerne (og hølofterne til afterparty?)

Så kom Centralskolen, fjernsynet, mejetærskeren og jobflugten til storbyen.

Nu er skolen nedlagt, kun hallen er tilbage. Og fjernsynet er blevet så kedeligt, korrekt og forudsigeligt, at den levende, kantede foredragsholder står for en genfødsel.

Forsamlingshuset opstod ikke fordi der manglede et selskabslokale i byen og Husets eksistens berettigelse, er ikke at være selskabslokale som kan lejes for en billig penge. Forsamlingshuset og foreningens berettigelse, er, som altid, at samle lokalsamfundet socialt og kulturelt. At skabe rammerne om fælles oplevelser. For at fastholde og udbygge den funktion og position, er det nødvendigt at tage nye initiativer, være risikovillig og prøve nye veje. Vi må kortsagt ikke hvile for meget på de fortjene laurbær vi lige har høstet.

Men hvordan kommer vi så videre? Hvad skal der ske i Forsamlingshuset.? Spurgte vi.

Se det kom der jo ikke så meget ud af. Og det gav stof til eftertanke i Bestyrelsen. Vi er nået frem til følgende udmelding.

Økonomien er rimelig sund. Vi har lidt penge at stå imod med. Men langt fra nok. Alligevel mener vi, at det er vigtig at nogen af pengene kommer ud at arbejde. Vi har taget inspiration i den måde Gitte Aamand satte gang i juleballet igen. Så meldingen er, at hvis nogen går rundt med en ide til et arrangement i forsamlingshuset som du vil stå for, og mulighederne er mange, så kom med din projekt idé til Bestyrelsen. Lige som vi gjorde i tilfældet med juleballet vil vi se positivet på forslaget, og evt. skyde en underskudsgaranti i projektet.

Kom nu an venner.

Afslutningsvis vil jeg gerne takke alle der i årets løb har bakket op om  forsamlingshuset, og jeg vil på forhånd takke for ris og ros under den debat, der forhåbentlig kommer nu.

Jeg vil på Bestyrelsens vegne takke Maria Brandt for det fortsatte arbejde med regnskabet, selv om du formelt var fratrådt.

Tak til alle de frivillige, uden hvis hjælp, vi lige så godt kunne nulstille Doormanden med det samme.

En personlig tak til bestyrelsen for formidabelt samarbejde i året der er gået.

Som formand, vil jeg gerne rette en særlig tak til min næstformand Erik Jensen. Det er nok ikke nogen hemmelighed, at jeg har haft en hård tid i arbejdslivet. Du har hele tiden bakket op, og sikret at butikken kørte som den skulle. Det er jeg faktisk meget taknemmelig over. Tak for tålmodighed og samarbejde.

Til sidst en stor tak til alle Jer, der bakker op om Forsamlingshuset.

Men altså Hvad siger I til vores udspil?
Hvordan videre-udvikler vi vores dejlige Forsamlingshus.
Hvem ka’? Vi ka’, men hva’?

	   Den blev enstemmigt godkendt.
· Tommy: Ansøgning om nyt gulv ved kommunen er udløbet for i år.
· Erik: Der ansøges gennem lokalforeningen til gulv, endnu en gang.
· Torben: De vedtægtsændringer vi har lavet sidste år, vedr. hvis vi lukker huset og andre almennyttige foreninger vil overtage resterne, gør at vi nu er berettiget for at komme i betragtning til før omtalte  ansøgning om nyt gulv.
· Tommy: Når Foreninger søger kommunen om økonomisk støtte, via Lokalforeningen, har Lokalforeningen pligt til at formidle alle ansøgninger videre til kommunen. 
· 
             
3. Forelæggelse af det reviderede regnskab v. Maria B.
· Fald i medlemmer til huset
· Modtaget 5 t.kr. fra Egholt fonden
· 217 t.kr. i indtægter og 171 t.kr i udgifter
· Aktiver er steget og lidt mindre passiver.
· Købt nyt udstyr til køkkenet (Opvasker ovne og komfur + div.)
· Ca. 26 t.kr. i overskud
· Enstemmigt godkendt

Bent: Hvorfor er lynnedslaget ikke dækket af forsikringen
Maria: Fordi vores selvrisiko er på 7.500 kr.                      	
4. Fastsættelse af kontingent.: 

· Bestyrelsen foreslår kontingentet uændret / 100 kr. pr. medlem om året. Ikke medlemmer skal købe passivt medlemskab til 30 kr. pr. arrangement.
· Godkendt.

5. Vedtægtsændringer. 
Ingen.

6. Indkomne forslag. 
Ingen.


7. Valg af bestyrelse:
1. Torben Cordtz - (2 år) Genvalgt
1. Poul Kristensen - (2 år) Genvalgt 
1. Erik Jensen - (2 år) Genvalgt 

8. Bestyrelsessupleanter:
· Ib Nielsen - (1 år) Genvalgt
· Thomas Nielsen – (1 år) Genvalgt
· Lisbeth Iversen – (1 år) Genvalgt

9. Valg af revisorer:
· Torben Olsen - (1 år) Genvalgt 
· Sonnich Engsted - (1 år) Genvalgt 

10. Valg af revisorsupleant:
· Hans Henrik Jensen - (1 år) Genvalgt 

11.  Eventuelt:
· Er medlemskabet til huset fradragsberettiget?
· Torben: Vi undersøger om man kan trække gaver/medlemskab fra på skatte billetten.
· Sigrid: Mente ikke man kan trække medlemskabet fra.
· Torben: Tror i vi kan få nogen til at lave nye arrangementer i huset, ligesom børne juletræsarrangementet?
· Heidi: Nu er det jo en start med udmeldingen fra forsamlingshuset. Få det spredt ud via de sociale medier.
· Lisbeth D.: Til madaftener kan det også promoveres, evt. også med en forslagskasse.
· Bent: Skal der betales leje af huset, hvis man ønsker at afholde et arrangement?
· Torben: Nej det bliver en del af budget rammen, uden leje.
· Bent: Det skal følge med i den udmelding vedr. arrangementet.
· Tommy: Kom også gerne med forslag, uden at man  selv skal stå for arrangementet.
· Sigrid: Kom med forslag på madaftener, og evt. spørg her om der er hjælpende hænder. 
· Helle: Fastelavn evt. også for voksne (med udklædning)
· Susanne: Juletræsholdet byder ind med fastelavn, næste år.
· Henning: Hvor er ny-tilflytterne denne aften?
· Torben: Nyt tiltag for ny-tilflytterne. Hvis man tager nye med, gives der en flaske vin til bordet.
· Tak til Hans Henrik for at styre slagets gang..

